b'\n_START_ARTICLE_\nEdward Blyth\n_START_PARAGRAPH_\nEdward Blyth (23. joulukuuta 1810, Lontoo \xe2\x80\x93 27. joulukuuta 1873, Lontoo) oli englantilainen el\xc3\xa4intieteilij\xc3\xa4 ja kemisti._NEWLINE_Edwardin is\xc3\xa4 kuoli pojan ollessa 10-vuotias, ja leskeksi j\xc3\xa4\xc3\xa4nyt \xc3\xa4iti joutui yksin kasvattamaan 4 lastaan. H\xc3\xa4nen onnistui toimittaa vanhin poika Edward kouluun, jossa h\xc3\xa4n menestyi kemiassa ja luonnonhistoriassa. Edward vietti kaikki vapa-aikansa British Museumissa. 1832 Blyth osti rohdoskaupan Lontoon Lower Tootingista, mutta joutui lopettamaan liiketoiminnan 1837, ja muutti Brixtoniin, Surreyhin._NEWLINE_Vuonna 1841 Blyth muutti Intiaan The Royal Asiatic Society of Bengal nimisen j\xc3\xa4rjest\xc3\xb6n museon kuraattoriksi Kalkuttaan. H\xc3\xa4n p\xc3\xa4ivitti ja j\xc3\xa4rjesti museon luettelon ja kokoelmat, ja julkaisi Catalogue of the Birds of the Asiatic Society 1849. H\xc3\xa4n osallistui niukasti kentt\xc3\xa4t\xc3\xb6ihin, mutta kuvaili lintulajeja muiden englantilaisornitologien, muun muassa Allan Octavian Humen, Samuel Tickellin ja Robert Swinhoen l\xc3\xa4hett\xc3\xa4mien n\xc3\xa4ytteiden perusteella._NEWLINE_1854 Blyth avioitui leskirouva Hodgesin kanssa, joka kuitenkin kuoli jo 3 vuoden kuluttua. Vaimon kuolema oli Blythille raskas isku, eik\xc3\xa4 h\xc3\xa4n koskaan henkisesti toipunut siit\xc3\xa4. H\xc3\xa4n toimi kuraattorin virassa vuoteen 1862, jolloin heikentynyt mielenterveys pakotti h\xc3\xa4net muuttamaan takaisin Englantiin. 1881 h\xc3\xa4n julkaisi teoksen kurjista The Natural History of the Cranes._NEWLINE_Edward Blyth oli luonnonvalinnan ja evoluution tutkimuksen edell\xc3\xa4k\xc3\xa4vij\xc3\xb6it\xc3\xa4. Jo vuonna 1835 h\xc3\xa4n julkaisi The Magazine of Natural History julkaisussa kirjoituksen An Attempt to Classify the "Varieties" of Animals, with Observations on the Marked Seasonal and Other Changes Which Naturally Take Place in Various British Species, and Which Do Not Constitute Varieties, josta Charles Darwin ammensi tietoa ja muun muassa lainauksia omiin teoksiinsa (professori Loren Eiseleyn tutkimukset, Pennsylvanian yliopisto). Blyth ja Darwin olivat my\xc3\xb6hemmin vilkkaassa kirjeenvaihdossa vuodesta 1855 alkaen._NEWLINE_Blyth toimitti Cuvierin Animal Kingdomin englanninkielisen laitoksen kappaleet nis\xc3\xa4kk\xc3\xa4\xc3\xa4t, linnut ja matelijat vuonna 1840, sis\xc3\xa4llytt\xc3\xa4en tekstiins\xc3\xa4 runsaasti korjauksia, muutoksia ja omia havaintojaan._NEWLINE_Blyth kuvaili ja nimesi muun muassa viitakerttusen, taigauunilinnun ja ruskouunilinnun.'